
A.d  rem  tanti  momenti  tractandam,  quanti  Cho- 
ream esse  scimus,  etsi  me  tironem  vires  deficiunt, 
quibus  ad  difficultates  omnes,  quae  opponuntur, 
superandas  opus  est,  impulit  me  exemplum,  cujus 
observandi  occasio  in  policlinico  medico  mihi  sese 
obtulit. 

Varias  de  Chorea  promulgatas  esse  sententias 
mirari  non  licet»,  quum  alii  morbum  modo  ex  mo- 
mentis causalibus  fere  remotis  dijudicarint,  alii  ne- 
croscopia,  quae  nihil  certi  praebuit,  permultas 
autem  organorum  alterationes,  deduxerint.  Itaque 
facile  fieri  potuit,  ut  Hamilton  ex  laesis  tubi 
intestinalis  functionibus,  quae  sympathice  in  mu- 
sculos vim  exserant,  morbum  nasci  opinaretur, 
Bouteille,  Clutterbuck,  Serres,  Lisfranc 
ex  inflammatoria  systematis  cerebro -spinalis  af- 
fectione. De  Ha  en  autem  nervum  sympathicum 
praecipue  laborare  censuit,  Serres  morbi  sedem 
in  corporibus  quadrigeminis,  Bouillaud  et  Ma- 
gendie  in  cerebello,  alii  in  medulla  spinali  po- 
suerunt. Meissner  Choream  esse  morbum  evo- 

lationis  et  consistere  in  adaucta  irritabilitate  sy- 
stematis genitalium  ? quae  ad  medullam  spinalem, 
ex  qua  motus  illi  extremitatum  emanant  involun- 
tarii, propagetur,  sibi  persuasit.  Stiebel  in  eo 
quidem  huic  assentitur,  quod  morbum  cum  evolu- 
tionis processu  nexum  alere  dicit,  sed  eo  discre- 
pat, quod  vertebrarum  intumescentia  aut  medullae 
spinalis  velamentorum  turgescentia  gignatur  nervo- 
rum medullae  aut  oblongatae  aut  spinalis  motorio- 
rum irritatio.  Omnes  autem  conjecturas,  quae  plus 
minusve  claudicant  et  facili  negotio  refutari  pos- 
sunt, hoc  loco  enumerare  longum  est.  Ceterum 
collectis  omnibus  symptomatibus,  duce  physiologia 
plerique  et  maximo  quidem  jure  in  eo  congruunt, 
quod  Choream  sedem  habere  censent  in  medulla 
et  ad  spasmos  spinales  esse  referendam.  Choreae 
autem  proprii  sunt  motus  illi  singulorum  vel  com- 
plurium complexuum  musculorum  combinati,  qui  a 
cerebro  non  pendent,  sed  quominus  ab  illo  intenti 
ad  effectum  adducantur,  prohibent  et  hoc  labore 
ipsi  adaugentur.  Quod  ad  symptomata  attinet, 
quibus  morbus  initium  capessere  solet,  Jeffreys  *) 
contendit,  semper  antecedere  viarum  primarum  tur- 
bationes, sensus  ingratos,  praecipue  medullae  spi- 
nalis, sanguinis  systematis  affectionem,  cordis  pal- 
pitationes, vertigines,  capitis  et  faciei  dolorem. 
Quae  etiamsi  re  vera  non  ita  se  habent,  tamen 


0 Sammlung  auseiiesener  Abh.  Dd.  XXXIII.  S.  284. 

negari  nequit  , interdum  Choreae  praecedere  di- 
gestionis offensionem,  anorexiam,  saepius  autem 
lassitudinem,  animi  aegritudinem,  morbosam  irrita- 
bilitatem, anxietatem,  fletum  et  risum  alternis  vi- 
cibus. Pulsus  parvus  et  spasticus,  artus,  imprimis 
pedes,  frigidi,  magnaque  propensitas  ad  lasciviam 
inveniuntur  *).  Levioribus  plerumque  symptomati- 
bus morbus  orditur  ita , ut  initium  vix  animadver- 
tatur aut  perperam  dijudicetur.  Motus  enim  invo- 
luntarii sensim  sensimque  apparent  atque  incre- 
menta capiunt.  Tum  quidem  aegroti  sentiunt,  se, 
quum  musculi  non  stricte  obediant,  id,  quod  ap- 
petunt, non  assequi  posse,  aut  inepte  et  celeritate 
quadam  perficere  coactos  esse.  Tum  motus  illi  in 
contrarios,  ut  extensio  in  flexionem,  adductio  in 
abductionem  et  vice  versa  celeriter  saepe  trans- 
eunt et  magis  magisque  quod  ad  extensitatem  et 
intensitatem  attinet,  crescunt;  brachia  ultro  citro- 
que jactantur,  crura  modo  introrsum  modo  extror- 
sum  torquentur,  quin  etiam  truncus  ipse  alte  ex- 
tollitur. Quae  quum  ita  sint,  fieri  necesse  est,  ut 
aegrotus  nullum  fere  per  momentum  quiete  fruatur. 
Mox  autem  musculi  omnes,  si  respiratorios  exci- 
pias, agitatione  illa  vel  simul  vel  alternantes  cor- 
ripiuntur, ita  ut  forma  et  habitus  laborantis  teter- 


Sammlung  auserl.  Abliandl.  16.  Bd.  1.  St.  p.  129.  Frank, 
Epitome  de  curand.  homin.  morb,  Libr.  VII.  sect.  II.  Viennae 
Austriae  1805.  p.  74. 

rime  mutentur.  At  vero  utriusque  lateris  musculi 
una  afficiuntur,  aut  singularum  quidem  corporis 
partium,  aut  totius  corporis.  Interdum  autem  fit, 
ut  unius  lateris  sit  affectio  partialis  et  tum  impri- 
mis sinistri.  Nec  mirum  est,  omnia,  quae  aegrotus 
suscipit,  aliena  esse  ab  intentione  et  modo  per 
ambages  ad  finem  perduci,  id  quod  jam  Syden- 
liam  *)  praeclare  descripsit:  „si  vas  aliquod  potu 
repletum  in  manus  porrigatur,  antequam  illud  ad 
os  possit  adducere,  mille  gesticulationes,  circula- 
torum instar  exhibebit;  cum  enim  poculum  recta 
linea  ori  admoveri  nequeat,  diducta  a spasmo  manu, 
huc  illuc  aliquamdiu  versat,  donec  tandem  forte 
fortuna  illud  labris  propius  apponens,  injicit  atque 
avide  haurit,  tanquam  misellus  id  tantum  ageret, 
ut  dedita  opera  spectantibus  risum  moveret.55  Illi 
autem  motus,  qui  voluntarie  gignuntur,  extemplo 
involuntarios  partis  affectae  excitant,  quamobrem 
De  la  Berge  Choream  appellat  „une  folie  des 
muscles.55  Attamen,  etiamsi  continuo  fere  musculi 
atque  una  cum  his  corporis  partes  huc  atque  illuc 
vario  modo  moventur,  aegroti  de  lassitudine  non 
sunt  conquesti.  Observatum  autem  est,  quum  ira- 
scatur aut  terrore  percutiatur,  aut  ullo  animi  pa- 
themate  moveatur  aegrotus,  aut  partes  affectae  te- 
neantur, motus  illos  spasticos  vehementissime  ad- 


*)  Schedula  monitoria  de  novae  febris  ingressu  in  Op. 
omn.  ed.  Genev.  T.  I.  pag.  301. 

augeri,  noctu  vero,  dum  aegrotus  dormit,  exstingui. 
Quibus  Marshall  Hali  non  plane  assentitur:  gra- 
vioribus enim  in  casibus,  praesertim,  si  phanta- 
smata inter  somnum  videant,  aegrotos  etiam  noctu 
Chorea  vexari  asserit.  Haud  raro  maniam  illam 
musculorum,  priusquam  expergefactus  est  aeger, 
intrare  constat.  Omnes  autem  motus,  quibus  nervus 
sympathicus  praeest,  regulares  procedunt.  Quod 
ad  Choreae,  si  diu  protrahitur,  vim  in  totum  or- 
ganismum attinet,  faciem  pallido  colore  imbui,  pul- 
sum vespere  frequentiorem  fieri,  corpus  macrescere 
dicunt.  Signum  esse  Choreae  constans  Stiebel, 
Enz,  Dufosse  contendunt  sensibilitatem  aut  do- 
loris sensum  et  intumescentium  vertebrae  alicujus, 
quod  vero  Romberg  ’)  refellit  et  nihili  illam 
septimae  colli  vertebrae  prominentiam  aestimandam 
judicat.  Choreae  typus,  quem  descripsi,  minoris 
praecipue  aetatis  est,  quippe  qua  casus  plurimi, 
praesertim  inter  puellas,  observentur,  quod  Rufsz 
tabellis  demonstrat: 

Infantum  189  chorea  laborantium  erant: 

5 — 4 annorum  3 pueri  2 puellae 

5 — 5 ,,  2 ,,  3 ,, 

5 10  „ 16  ,,  45  ,, 

10  — 15  „ 30  „ 88  „ 

51  138 

Interdum  etiam  qui  provectiores  aetate  sunt, 


Lelirbuch  der  Nervenkrankh.  Bd.  1.  S.  440. 

Chorea  corripiuntur.  Hic  locus  idoneus  esse  vide- 
tur ad  Choreae  divisiones,  quae  ab  aliis  aliae  per- 
hibitae sunt,  brevibus  lineis  adumbrandas.  Miran- 
dum est,  divisiones  ex  arbitrio  institutas  distri- 
buendi principio  plane  destitui.  Divisionibus  enim 
Choreae  non  idem,  quod  par  est,  distribuendi 
principium,  sed  plura  subsunt,  modo  ex  morbi 
causis,  modo  ex  ejus  symptomatibus,  modo  ex 
typo  deprompta.  Sauvagesius  Choream  in  in- 
termittentem, verminosam,  festinantem,  saltatoriam, 
instabilem  diducit,  Berntius1)  in  intermittentem, 
verminosam,  festinantem,  saltatoriam,  sedentariam, 
statariam,  gesticulatoriam,  tremulam,  circumrota- 
toriam,  continuam,  regularem,  irregularem,  som- 
nambulisticam,  insanientem,  epilepticam,  paralyti- 
cam, simplicem,  hydrophobicam,  hystericam,  uni- 
versalem et  partialem.  Lugendum  est,  adjectivorum, 
in  syllabam:  am,  em,  icam,  sam,  et  cetera  exeun- 
tium copiam  a medicis  vulgo  adhibitorum  non  majo- 
rem esse,  fortasse  Choreae  divisio  una  adaugeretur. 
Bouteille  2)  Choream  in  protopathieam  (Choree 
essentielle) , deuteropathicam  (Ch.  secondaire)  et 
pseudopathieam  (Ch.  fausse)  distribuit.  Prima  spe- 
cies puram  s.  veram  choream  amplectitur,  puber- 
tatis tempore  praecipue  accedentem,  cujus  causae 


Bernt.  Monographia  de  Chorea  St.  Viti.  Pragae  1810. 
Deutsch.  v.  J.  A.  Sohler.  Wien  182G. 

’)  1’raite  de  la  Choree  etc.  Par.  1810. 

et  symptomata  semper  eadem  sunt,  itaque  nec 
symptomata  nec  effectum  alius  morbi,  sed  evolu- 
tionis solius  vitium  esse  vindicant.  Altera  species 
homines  cujusvis  aetatis  adgreditur , aliis  cum 
morbis  complicata  est,  aut  eos  sequitur.  Causae 
efficientes  hae  sunt:  capitis  laesiones,  Eclampsia, 
Apoplexia,  Paralysis,  chronicae  pectoris  affectiones, 
entozoa,  alvi  obstructiones  cet. 

Species  tertia  non  vera  esse  Chorea,  sed  tantum- 
modo aliqua  symptomata  ejus  referre  videtur,  si  qui- 
dem saepe  nihil  est,  nisi  spasmus  universalis,  epile- 
psia, hysteria  etc.  Qualis  autem  haec  sit  divisio,  ex 
eo  elucet,  quod  prima  et  secunda  species  secundum 
pathologiam,  quae  docet,  nunquam  morbum  aliquam 
sine  praedispositione  atque  occasione  subnasci,  in 
unam  coalescunt,  tertia  autem  huc  non  referenda 
est,  quum  Chorea  nominari  nequeat,  nisi  quemlibet 
spasmum  hoc  nomine  designare  velis.  Gitterman, 
Wicke,  Schaeffer,  quorum  sequitur  Canstatt  ‘) 
divisionem,  choream  etiamsi  non  in  verminosam, 
catarrhalem,  pituitosam  etc.  distribuunt,  tamen  qua- 
tuor  in  species  diducunt: 

1.  Choream  minorem  s.  Anglorum, 

2.  Choream  majorem  s Germanorum, 

3.  Choream  pandemicam  s.  morbos  imitatorios, 

4.  Tarantismum. 

Ouo  autem  jure  divisio  haec  instituatur,  disqui- 


')  Canstatt,  Handb.  d.  med.  Klinik.  3.  Bd.  1.  Abth.  S.  330. 

rendo  dirimere  aggrediamur.  Chorea  minor  ea  est 
ex  illorum  sententiis,  quam  supra  descripsi  et  a 
majore  eo  discrepare  dicitur,  quod  illius  motus  k 
spastici  involuntarii  semper  adsint,  in  hac  autem  i 
paroxysmi  cum  intervallis  alternent,  nec  unquam 
inveniatur  Choreae  minoris  in  majorem  transitus  aut 
vice  versa.  Differentia  illa  proposita  labare  mihi 
videtur;  constat  enim,  si  morbus  in  decremento 
versetur,  motus  illos  involuntarios  per  tempus  quod- 
dam plane  evanescere,  quo  intervalla  nascantur 
necesse  est.  Sed  revertamur  ad  Choream  sic  dictam 
majorem.  Haec  enim  contineri  dicitur  paroxysmis 
et  intervallis,  saepissime  per  nonnullos  dies  pro- 
tractis, qua  in  re  Chorea  aequat  Epilepsiam  et 
Eclampsiam.  Paroxysmi  antem  componi  solent  i 
modo  spasmis,  qui  aut  clonici  aut  tonici  aut  utrius- 
que  generis  sunt,  aut  Tetano  similes,  modo  motibus 
proprie  associatis.  Peculiares  ’)  sunt  pedum  con- 
vulsiones, quibus  aegroti  saliunt  et  revera  saltare 
videntur,  nonnunquam  aegroti  ad  certum  usque  locum 
recta  discurrunt  2),  alii  inter  risum  in  cubiculis 
suis  in  gyros  versantur,  exactissime  tamen  omnia 
impedimenta  vitant  3);  saepe  partem  aliquam  vehe- 
menter et  continuo  percutiunt,  ut  stratis  suppo- 


')  Dorfmueller  1.  c.  — Hufeland,  Journ.  B.  44.  St.  5.  5 
p.  48.  — Hand.  ibid.  B.  26.  St.  3.  p.  83. 

0 Jahn’s  Clinik  d.  clirou.  Krankh.  Erfurt.  1815.  B.  1.  p.  243. 
Sau  vages  1.  c.  B.  1.  p.  59. 

sitis  contegi  debent  *).  Aliis  cupiditas  vehemens 
inest,  loca  celsiora  adscendendi,  quod  summa  cum 
dexteritate  praestant;  cujus  quidem  rei  exemplum 
Dorfmueller  enarrat* 2).  Aegrotos  etiam,  quum 
psychicae  functiones  plerumque  admodum  laesae 
sint,  laborare  scimus  fatuitate,  mania,  aut  delirio, 
aut  ecstasi.  In  qua  dum  versantur,  quamvis  non 
haesitant  lingua,  ut  illi  chorea  minore  correpti, 
tamen  obmutescunt  et  in  paroxysmis  ipsis  haud 
raro  mentis  impotes  redduntur.  Praeprimis  haec 
alienatio  mentis  apparet,  si  morbus  noster,  quamvis 
rarissimis  in  exemplis,  in  statum  illum  convertitur, 
quem  ecstasin,  s.  somnambulismum  spontaneum  no- 
minant, qui  majorem  affinitatem  cum  crisi  magne- 
tismi  animalis  exhibet  3).  Ne  imagines  fumosas 
somnambulismi  porro  attingam,  descriptioni  Choreae 
sic  dictae  majoris,  quae  peropportunam  dabat  occa- 
sionem decipiendi,  modo  addam  eorum  sententiam, 
qui  Choream  hanc  subito,  dum  in  acme  versetur, 
plane  desinere  et  sanari  posse,  contendunt.  Ex 
his  autem  elucet,  Choream  majorem  eandem  fere 
esse  ac  prius  descriptam,  sed  complicatam  psychi- 
cis cum  convulsionibus.  Eadem  ratio  est  choreae 
pandemicae  et  morborum  popularium  imitatoriorum, 
qui  dicuntur  et  qui  variis  temporibus  floruerunt  et 

V)  Wichmann  I.  c.  p.  140. 

3)  Richter’s  specielle  Therapie.  B.  7.  p.  733. 

3)  Kluge,  Versuche  einer  Darstellung  d.  animal.  Magne- 
tism.  Berlin  1811.  p.  108  et  seq. 

ab  Ozanam  in  scriptiuncula  inscripta  „Danse  de 
St.  Guy”  collecti  sunt.  Pausanias  jam  affert  exem- 
pla illorum:  Protei  filias,  quae  in  vaccas  sese  abiisse 
credentes,  in  campo  circumvagatas  esse  dicens. 
Medio  autem  aevo  summum  fastigium  illos  morbos 
assecutos  esse  constat.  Bzovius  et  Raynal- 
dus  ')  saltandi  furorem  per  totam  Germaniam  et 
Mezerai  a)  eundem  per Bataviae  partem  epidemice 
grassantem  observarunt,  qui  nec  aetati,  nec  sexui 
ulli  parceret.  Homines  gregatiin  concurrerunt  et 
vestimentis  abjectis,  nec  ulla  interposita  mora,  die 
noctuque  saltaverunt.  An  morbus  ille  Chorea  fuerit, 
multi  dubitant  auctores,  alii  perhibent  Raphaniam 
fuisse,  sed  verosimilius  redditur  descriptione  illorum 
auctorum,  nec  Choream  nec  Raphaniam  fuisse,  sed 
similem  affectionem  spasticam  ex  causis  non  satis 
cognitis,  coenobiatu,  peregrinationibus  religiosis, 
adspectuque  saltantium,  mediante  nervorum  in- 
fluxu 3).  Tum  memorantur  expeditiones  puerorum, 
Leucanthropia,  cet.,  quin  etiam  recentiori  tempore 
pandemiae  illae  imitatoriae  regnasse  dicuntur,  magis 
autem  endemice  quam  epidemice,  ut  in  Scotia  sep- 
tentrionali, ubi  morbus  ille  Leaping  Ague  (Spring- 
fieber)  nominatur. 

0 Anuales  eccles.  a.  1374.  N.  13.  p.  527.  — Schenk  1.  c. 
p.  210.  — SprengePs  Gescliichte  der  Arzneikunst.  2.  Aufl. 
B.  2.  p.  560. 

3)  Historia  Caroli  quinti. 

3)  Reil,  uber  Erkenntnifs  u.  Kur  d.  Fieber.  B.  4.  p.  646. 

Sin  vero  nonnulli  ad  notionem  Choreae  magis  con- 
fundendam atque  turbandam  Tarantismum  huc  refe- 
runt, eodem  jure  omnia  veneficia,  quae  motus  involun- 
tarios et  convulsiones  secum  ferunt,  ei  adnumerari 
haud  dubie  licet,  exempli  gratia  raphaniam.  DeTaran- 
tismo  ipso  alii  aliam  sententiam  proferunt.  Mathio- 
lus  quidem  hoc  modo  morbum  adumbrat:  ,,Icti  a 
Tarantulis  non  solum  alii  perpetuo  canunt,  alii  rident, 
alii  plorant,  alii  clamitant,  sed  et,  quod  praecipue 
mirum,  veneni  hujus  vis  musica  mulcetur.  Quando- 
quidem auditis  lyricis  instrumentis,  per  tibiarum  sonum 
primo  statim  occursu  icti  a tarantula  a plangoribus 
cessant  et  in  medium  tripudiare  et  saltare  incipiunt, 
tam  que  diu  rem  persequuntur,  ac  si  sani  essent 
et  nullo  usquam  tenerentur  dolore.  Quod  si  eve- 
niat, ut  tibicines  tantillum  quiescant,  non  multo 
post  tempore  in  terram  concidunt  et  ad  pristinos 
redeunt  languores,  nisi  tam  diu  indeficiente  sonitu 
saliant  atque  tripudient,  donec  venenum  partim  in- 
sensibiliter  per  cutis  meatus,  partim  per  sudorem 
exeat  et  discutiatur.  Ob  id  igitur  tibicines  stipen- 
dio conducuntur  alternatimque  mutantur,  ut  absque 
ulla  sonitus  intermissione  tamdiu  demorsi  quousque 
penitus  curati  conquiescant.”  Ab  aliis  autem  haec 
fabulosa  narratio  refellitur.  Experientia  enim  te- 
statur *),  tarantulae  morsum  nil  nisi  tumorem  dolori- 


q Burserii  institut.  medie»  pract.  Lips.  1798.  B. III.  p.  179. 
— Frank  1.  c.  p.  73. 

ficum  procreare.  Sauvagesius  quidem1)  graviores 
affectiones,  ut  somnolentiam , cardialgiara  vel  cordis 
oppressionem,  doloresque  deinde  in  singulis  corporis 
articulis  moveri,  sed  nunquam  saltandi  vel  necessi- 
tatem vel  cupiditatem  nasci,  sed  morbum  diapho- 
reticis sanari,  asseruit.  Utrum  nostro  tempore 
tarantismus  in  Italia,  ut  nonnulli,  inter  quos  Can- 
statt2),  contendunt,  observetur  quaestio  est,  quam 
dirimere  non  audeo;  tarantismum  vero  non  Choreae 
speciem  sistere,  ex  causis  jam  supra  allatis  mani- 
festum et  apertum  est. 

Anatomici  'pathologica. 

Lugendum  est,  anatomiam  pathologicam,  quum 
Chorea  perraro  lethalis  evadat  et  tum  praemissis 
quidem  mutationibus  organicis,  quas,  quod  organo- 
rum functiones  spasmis  impediantur  ac  alterentur, 
secundarias  exoriri  necesse  est,  imprimjs  aliis  mor- 
bis complicatis,  non  eandem  lucem  quam  aliis  in 
casibus  suppeditare.  Itaque  si  ab  aliis  alia  sectio- 
nibus inveniuntur,  ex  causis  jam  allatis  mirari  non 
licet.  Brown,  Coxe,  William  oppletionem  cere- 
bri vasorum  et  exsudatum  serosum  repererunt, 
Cruikshank  pseudomembranosam  in  dura  matre 
depositionem,  Farns  ossificationes  piae  matris 


')  1.  c.  Lib.  II.  pag.  229. 

2)  Handb.  d.  medie.  Klinik.  B.  3.  1.  Abth.  8.  335. 

detegit.  B erres  autem  refert  de  oppletione,  in- 
flammatione et  extravasato  corporum  quadrigemino- 
rum, quae  quatuor  in  casibus  ei  occurrerint.  Roe- 
ser,  Hutin,  Mon  o d animadvertebant  bypertropliiam 
substantiae  corticalis  et  cerebri  et  medullae  spina- 
lis, alii,  ut  Gendron,  Courtois,  Rufsz,  Guer- 
sant  medullae  spinalis  malaciam  et  partialem  et 
totalem,  alii  in  aliis  provinciis  corporis  destructiones 
invenerunt.  Omnia  si  complectimur,  certi  nihil  ob- 
tinemus, nisi  fortasse  observationes  Rob.  Froriep 
aliquid  suppeditent.  Vir  ille  aliquot  in  casibus 
degeneratum  vidit  processum  odontoideum  ac  intu- 
mescentia adauctum,  qua  medulla  ita,  ut  impres- 
siones facile  perspicerentur,  comprimebatur. 


Aetiologia . 

Causae,  ex  quibus  originem  ducit  Chorea,  non 
certae  sunt,  occasionales  autem  complures  afferuntur. 
Etiamsi  hereditaria  propagatio  vulgo  repudiatur, 
tamen  negari  non  potest,  transferri  nervorum  debi- 
litatem ac  irritabilitatem  parentum  ad  prolem,  quam- 
obretn  haec,  si  jam  opportuna  est,  occasione  data 
facilius  corripitur  et  hoc  sufficit,  ad  casus  illos, 
qui  complures  eadem  in  familia  occurrunt,  expli- 
candos. Stieb el  autem,  Elliotson,  Choream  pu- 
tant esse  hereditariam  et  Mayo  commemorat  casum 
quendam  una  cum  fatuitate  congenita.  Jam  De- 

sperrieres  ’)  mentionem  facit  duarum  sororum, 
quarum  mater  prius  etiam  Chorea  agitabatur,  quae 
quidem  ante  catameniorum  introitum  eidem  malo 
submittebantur.  Simile  exemplum *  2)  de  patre  fami- 
lias quodam  perhibetur,  qui  puerili  aetate  Chorea 
laboravit  et  cujus  liberi  tres  eodem  malo  infesta- 
bantur. Attamen  ad  haec  explicanda,  etiamsi  Cho- 
ream non  hereditariam  esse  censeo,  sufficiunt,  quae 
supra  dixi.  At  vero  magni  momenti  esse  ad  mor- 
bum procreandum  periodus  evolutionis  videtur;  in 
hac  enim  plurimi  casus  observantur,  imprimis  apud 
puellas,  quae  priusquam  menses  fluere  incipiunt, 
corripi  solent,  liberari  autem,  si  illi  fluunt.  Quod 
ad  constitutionem  attinet,  in  Choream  non  multum 
influit.  Nam  eodem  modo  et  robusti  et  debiles 
afficiuntur.  Consueto  autem  more  cum  constitutione 
debili  conjuncta  esse  solet  major  nervorum  irritabi- 
litas, ergo  fons,  ex  quo  manare  videtur  Chorea. 
Mirum  est,  hanc  in  regionibus  septentrionalibus 
frequentiorem  inveniri,  quam  in  meridionalibus.  Ad 
causas  autem  occasionales  animi  affectus,  ut  ter- 
rorem, metum,  nec  non  educationem  strenuiorem 
cet.  maxime  pertinere,  inter  omnes  constat  3).  Imi- 


’)  Desperrieres  in  histoire  de  la  Societe  medicin.  1783. 
p 240. 

!)  Hufelaud,  Journ.  B.  45.  St.  5.  p.  104. 

3)  Gondinet.  Annales  de  la  Sociate  medicin.  pract.  de 
Montpellier  1S0C. 

tatoriam  quoque  vim  afferunt  alii,  ut  Stiebel  % 
J.  Frank,  qui  hanc  oh  rem,  quum  Judaeos  saepius 
Chorea  laborasse  vidisset,  scribit:  „nec  mirum, 
gentem  generatim  gesticulationibus  adsuetam  prae- 
cipue gesticulatorio  morbo  obnoxiam  esse.”  Alii 
autem,  ut  Rufsz,  hanc  sententiam  de  vi  imitatoria 
plane  rejiciunt.  Praeter  alias  causas  huc  referuntur 
saburrae  gastricae,  praesertim  vermes *  2),  Asca- 
rides,  ab  aliis  etiam  rheumatismus  (Briglit),  sup- 
pressio secretionum  consuetarum,  deinde  omnes  fere 
causae  occasionales,  quae  aliis  in  morbis  quoque 
accusari  solent. 


Decursus  et  exitus . 

Chorea  maximam  partem  ad  eos  morbos,  qui 
feliciter  finiuntur,  pertinet.  Inter  omnes  enim  con- 
stat, eam  praeterito  tempore  quodam,  quod  con- 
sueto more  circa  diem  49.  Reves,  D u fosse  circa 
diem  57.  evenire,  interdum  autem  ad  duas  hebdo- 
mades reduci,  aut  usque  ad  sex  vel  diutius  protrahi 
confirmarunt,  natura  ipsa,  etiamsi  nulla  adhibueris 
medicamina,  compluribus  in  casibus  sanari.  Quod 
quidem  ita  fieri  solet,  ut  musculorum  motus  irregu- 


*)  Praecepta  etc.  T.  I.  Sect.  2.  p.  264. 

2)  Stoll,  ratio  medeud.  Toin.  III.  p.  416.  — Wendt,  Nach- 
richt.  V— VI.  p.  21. 

lares  comminuantur  ac  sedentur,  insultus  interjectis 
longioribus  intervallis  mitiores  ac  breviores  redeant, 
denique  omnino  desinant.  Interdum  una  cum  hac 
remissione  observantur  aliae  organismi  mutationes: 
diarrhoea,  fluxus  mensium,  vermes  expulsi  cet., 
quae  a nonnullis  crises  vocantur.  Sin  vero  negari 
nequit,  quin  hae  res,  quum  organismus  sustineat 
mutationem  quandam,  effectura  in  Choream  ipsam 
exercere  possint,  tamen  accessoriae  esse  videntur, 
nec  ullo  modo  criseos  nomine  significandae,  quippe 
quae  morbo  tenaciter  persistente  saepissime  obser- 
ventur. Chorea  ad  reversiones  prona  est,  quae 
periodice  intrare  solent,  potest  etiam  habitualis  aut 
chronica  fieri,  quo  in  casu  motus  illi  morbi  proprii 
aut  partiales  aut  totales,  sed  minore  gradu,  rema- 
nent. Quod  ad  vim  attinet,  quam  Chorea  diu  pro- 
tracta in  musculorum  nutritionem  exercet,  sunt,  qui 
contendant,  atrophiam  nasci  et  ad  sententiam  suam 
stabiliendam  exempla  afferant,  ut  Rostan  *). 

Interdum  accidit,  ut  morbus  in  maniam,  hyste- 
riarn  cet.  transeat.  Mortem  autem  aegroti  nunquam 
subeunt,  nisi  excultis  aliis  morbis  accessoriis,  vel 
cerebri  vel  medullae  spinalis  organicis,  aut  febri 
hectica,  quae  si  Chorea  diu  persistit,  exhaustis 
nervorum  viribus  irruere  potest,  id  quod  autem 
rarissime  fieri  solet. 


O cours  de  med.  clin,  2 edit.  T.  II.  p.  734 

Prognosis. 

In  universum  bona  auguranda  est,  quum  morbus 
solito  more  nec  lethalem  sortiatur  exitum,  nec  ma- 
joris momenti  residua  relinquat.  Attamen  cum  in 
aliis  tum  in  hoc  dispiciendum  est,  quanam  aetate 
chorea  appareat,  deinde  per  quodnam  tempus  per- 
sistat, et  quae  sint  complicationes.  Haud  dubie 
optimam  prognosin  Chorea  evolutionis  tempore  ex- 
orta suppeditat,  tum  sequuntur,  etiamsi  minorem 
deinceps  spem  praebent.  Chorea  provectioris  aeta- 
tis, partialis,  chronica.  Maximae  autem  sanationis 
difficultates  emanant  ex  illa,  quae  aliis  cum  mor- 
bis, imprimis  cerebri  affectionibus,  complicata  est, 
quo  in  casu  prognosis  semper  dubia  apparet. 


Curatio . 

Mirari  non  licet,  permulta  medicamina  quasi 
Choreae  specifica  commendata  esse  sed  adhibita 
minime,  quod  ad  eventum  pertinet,  illa  laude,  quam 
alii  iis  vindicant,  digna  inveniri;  hoc  enim  facile 
explicatur,  si  consuetum  Choreae  exitum  naturae 
ope  effectum  respicias,  quo  fieri  potest,  ut  insons 
medicamen,  quod  tum  adhibetur,  vim,  quae  haud- 
quaquam  ei  tribuenda  est,  sibi  arroget.  Alii  anthel- 
minthica,  purgantia  cujusvis  generis  adhibent,  alii 

antiplilogisticis  utuntur,  alii  nervinis,  sedativis,  toni- 
cis,  ex  quibus  elucet,  curandi  methodum  variam 
esse  variis  ex  sententiis  de  Choreae  morbo  prolatis. 
Omnia  autem  medicamina,  quae  laudibus  hic  illic 
extolluntur,  enumerare  longum  est,  sufficiat  igitur 
adnotasse,  ex  bis  componi  posse  fere  totam  mate- 
riam medicam.  Sed*. eo  magis  necesse  est,  medi- 
camina, quorum  auxilio  difficilioribus  in  casibus, 
imprimis  in  eborea  habituali,  fiduciam  habere  possi- 
mus, cognosci.  Plerique  purgantia  adbibent,  si  cura- 
tionem incipiunt,  imprimis  apud  aegrotos  constitu- 
tione robusta.  Eadem  autem  methodus  indicatur, 
ubi  Chorea  complicata  est  cum  ecstasi,  quam  puel- 
lis non  menstruatis  saepius  supervenire  novimus. 
In  quibus  deinde  cura,  quae  in  menstruationem 
eliciendam  quadrat,  instituatur  necesse  est.  Attamen 
ad  Choream  ipsam,  imprimis  chronicam,  debellandam 
inserviunt  specifica,  quae  maximam  partem  ad  me- 
tallica pertinent,  ut  Zincum,  Ferrum,  eorumque 
praeparata,  Argentum  nitricum,  Arsenicum.  Usitata 
autem  Zinci  florum  dosis  est  gr.  iij  quater  per  diem, 
Hufeland  usque  ad  gr.  xvj  ter  per  diem  adhibuit. 
Quod  ad  Zinci  praeparata  attinet,  alia  aliis  prae- 
feruntur, imprimis  Zincum  hydrocyanicum , cujus 
Hertenrath,  Guenther,  Mueller  et  cet.  adbibent 
gr.  iij  per  diem.  Maximis  autem  laudibus  ferrum 
et  Arsenicum  ubique  celebrantur  a viris  maxima 
quidem  auctoritate  pollentibus.  Inter  ferri  prae- 
parata primum  locum  sibi  vindicat  ferrum  hydro- 

cyanatum,  cujus  dosis  gr.  ij  — v est,  quae  quidem 
ad  aetatem  accommodatur.  Tum  sequitur  ferrum 
carbonicum,  cujus  variis  dosibus  utuntur  medici. 
Angli  imprimis  eo  excellunt,  quod  hoc  praeparatum 
enormi  dosi  (§j/3  per  diem)  imperant,  ut  Elliotson. 
Usitata  vero  eius  dosis  9/3  est.  Alia  praeparata 
ferri  minoris  habentur  momenti,  nec  saepius  ad- 
hibentur. Arsenici  autem,  quod  ne  imperetur  ple- 
rique  timidi  dissuadent  et  modo  permittunt,  ut  diffi- 
cillimis in  casibus  adhibeatur,  efficacitas  in  choream 
salutaris  in  dies  magis  innotescit.  Quod  medicamen 
imprimis  Martin,  Travers,  Gregory,  Gird- 
lestone,  Macleon,  Babington,  Romberg  com- 
mendant. Usitata  autem  ejus  forma  est  tinctura 
Fowleri,  cujus  pro  dosi  guttas  2,  3,  5,  Aquae 
destillatae  commixtas,  ter  per  diem  sumi  jubet 
Romberg.  Yir  ille  egregius  nunquam  usu  tin- 
cturae Fowleri  se  observasse  dicit  veneficium,  per- 
raro prodromos;  sed  constare  dicit,  adhibito  illo 
medicamine  digestionem  melius  procedere,  appetitum 
adaugeri  et  aegrotos  ipsos  validiores  evadere.  Ad 
sustinendam  vero  curationem  internam  inserviunt 
balnea  et  frigida  et  tepida  et  vaporaria.  Balnea 
frigida  praecipue  adhibuit  D upuytren  et  contendit 
Choream,  si  laborantes  in  aquam  frigidam  immer- 
gantur, nunquam  resistere.  Attamen  haec  senten- 
tia aliorum  experientia  refellitur.  D upuytren  hoc 
modo  usus  est  balneis  frigidis:  aegrotum  extremi- 
tatibus jussit  prehendi  a custodibus  duobus  et  quin- 

quies  vel  sexies  intra  horae  quadrantem  per  aquam 
temperaturae  10  — 15°  Cei.  trahi,  tum  abstergi  et 
velamentis  tepidis  indui;  feminas  autem  solis  affu- 
sionibus frigidis  tractavit. 

Baudelocque  primus  in  usum  vocavit  balneum 
tepidum,  in  quo  solvi  solent  kali  sulphurati  5jv,  et 
adhibendum  suasit  quinquies  per  hebdomadem.  Non- 
nulli contendunt,  his  Choream  reddi  breviorem  et 
Rufsz  decem  vel  duodecim  hujus  generis  balnea 
sufficere  tradit  ad  morbum  sanandum.  Attamen 
casus  occurrunt,  in  quibus  balnea  haec  minorem 
vim  exercent;  ad  quos  etiam  ille,  quem  describere 
aggrediar,  referendus  est. 


Historia  morbi . 

Fridericus  Koh....  35  annos  natus,  sartor,  quam- 
vis constitutione  debili,  tamen  semper  fere  gavisus 
erat,  excepta  febri  nervosa,  qua  ante  annos  septem 
laboraverat,  bona  valetudine.  Mense  autem  No- 
vembri anni  praeteriti  subito  animadvertit  brachium 
dextrum  in  exequendis  motibus  non  priorem  firmi- 
tatem habere,  sed  tremere,  qui  fremores  hebdomade 
praeterita  in  motus ^ a voluntate  omnino  alienos 
vehementissime  convulsivos,  transierunt.  Quae  quum 
per  breve  tempus  exstitissent,  paulatim  omnes  partes, 
quas  nervus  accessorius  gubernat,  affectae  sunt 

eodemque  modo  extremitates,  excepto  brachio  sini- 
stro, quod  antea  Rheumatismo  obnoxium  fuisse 
dicitur  et  doloribus  quidem  tunc  non  liberum  erat, 
attamen  voluntati  obediebat.  Aegrotus , quum 
mense  Aprili  a policlinico  medico  auxilium  peteret, 
Chorea  exquisita  laboravit.  Caput  enim  affecto 
musculo  sternocleidomastoideo  motibus  convulsivis 
in  latus  sinistrum  trahebatur,  extremitates  spasmis 
clonicis  detorquebantur  et  modo  huc  modo  illuc  vi 
quadam  ac  celeritate  jactabantur.  Dolores  partium 
affectarum  aegrotus  non  est  conquestus,  sed  cepha- 
laeam ac  lassitudinem.  Quod  ad  sensibilitatem  illa- 
rum partium  attinet,  a normali  non  recessit,  neque 
enim  aucta,  nec  diminuta  fuit.  Motus  illi  convulsivi, 
si  aegrotus  omnem  voluntatis  vim  adhibet,  per  breve 
momentum  desinunt,  sed  semper  congestiones  ad 
cerebrum  illas  energicas  voluntatis  intentiones  se- 
quuntur, motus  adaucti  tum  redeunt.  Noctem 
autem  placide  peragit  illis  motibus  liber,  qui  pau- 
latim,  dum  dormire  incipit,  sedantur,  tum  plane 
exstinguuntur.  Sin  vero  aegrotus  expergefactus 
est,  illi  redeunt  magis  magisque  intensitate  cre- 
scentes, retardantur  autem  mane  si  quietus  in  cubi- 
culo versatur.  Ceterum  animadvertit,  labores  tam 
mentis  quam  corporis  maximam  exserere  vim  ad 
motus  illos  aggravandos.  Aliae  organismi  functio- 
nes normales  sunt.  Quod  ad  causam  efficientem 
attinet,  aegrotus  contendit,  se  perfrigerium  esse 
passum  mense  sextili,  id  quod,  si  aegrotum  usque 

ad  mensem  Novembrem  bene  se  habuisse  inedita- 
mur,  haud  verisimile  est.  Nihil  desuper,  si  omnia 
percontamur,  invenitur,  irritatio  nec  cerebri  nec 
medullae  spinalis,  nec  tubi  intestinalis.  Primum 
balnea  sulphurata  a Baudelocque  commendata 
adhibita  sunt  alternis  diebus,  sed  sine  ullo  fructu, 
quin  adeo  insultus  illi  augebantur.  Tum  aegrotus, 
applicatis  circa  columnam  vertebralem  depletionibus 
sanguinis,  usus  est  affusionibus  frigidis  et  ferro, 
quo  factum  est,  ut  morbus  comminueretur.  Prae- 
teritis sex  hebdomadibus,  ex  quo  curatio  admini- 
strabatur, aegrotus  sumserat  ferri  zootici  drachmas 
duas,  ferri  carbonici  drachmas  octo.  Deinde,  quum 
morbus  in  eo  esset,  ut  finiretur,  omnium  sympto- 
matum exacerbatio  subito,  absque  manifesta  causa, 
apparuit.  Proinde  ad  Arsenicum  confugimus  et 
Tinct.  Fowleri  guttas  tres,  ter  per  diem  impera- 
vimus, praeterea  balnea  vaporaria.  Lugendum  vero 
est,  medicamen  breve  tempus  adbibitum  seponi 
debuisse,  quod  ab  aegroto  non  ferebatur.  Turic 
comperimus,  aegrotum,  antequam  Chorea  inceperit, 
largissimo  pedum  sudore  laborasse,  eoque  sup- 
presso in  Choream  incidisse  et  secretionem  illam 
ne  vaporariis  quidem  balneis,  quae,  dum  curatio 
instituebatur,  adhibuit,  recuperasse.  Eodem  tem- 
pore, nescio  qua  ductus  causa,  curam  ipse  insti- 
tuit, utens  nimirum  formicarum  vaporibus  et  balneis 
tepidis  ex  illarum  absudo  paratis,  quibus  Choream 
remisisse  et  modo  intervallis  longioribus  rediisse 

dicit  aeger.  Experiendi  causa,  num  res  vere  ita 
se  habeat  et  Chorea  fortasse  debelletur,  continua- 
tur curatio  ab  aegroto  ipso  instituta.  Hebdomadi- 
bus autem  fere  duabus  praeteritis,  quibus  balnea 
illa,  quae  jam  commemoravi,  duodecies  adhibita 
sunt,  aegrotus  non  modo  pedum  sudorem  restitutum 
esse,  sed  etiam,  quum  Choreae  sanatio  majores 
fecisset  progressus,  extremitates  magis  ad  volun- 
tatem, quamquam  paulatim  incerte  moveri,  animad- 
vertit. Ceterum  majora  intervalla,  in  quibus  morbo 
liberatus  sit,  adesse,  Choream  autem  ipsam,  si 
intret,  quod  ad  motus  illos  involuntarios  multo  mi- 
tiorem evasisse  fatetur.  Curatio  etiamnum  conti- 
nuatur. Sed  haec  hactenus. 


LITTERATURA. 


Th.  Sydenham,  Schedula  monitor,  de  nov.  Febr.  ingressu. 
In  Opp.  omn. 

Wedel  de  Chorea  St.  Viti.  Jena  1682. 

Spangenberg  de  Chorea  St.  Viti.  Franc.  1786. 
Berends,  D.  de  morbi  genere,  quem  Viti  choream  dicunt. 
Francof.  1799. 

J.  Bernt,  Monographia  Choreae  St.  Viti.  Prag  1810. 

Deutsch  v.  Sohler.  Wien  1826. 

E.  M.  Bouteille,  Tr.  de  la  Choree  etc;  Paris  1810. 
Kaczkowski,  D.  de  Chorea  St.  Viti,  spinali  vitio  saepe 
assignanda.  Vilna  1816. 

C.  J.  Stransky,  Tr.  de  St.  Viti  chorea.  Vienn.  1822. 
J.  C.  Wilhelm,  D.  de  chorea  St.  Viti.  Lips.  1825. 

Th.  Jeffreys,  in  Edinb.  med.  and.  surg.  Journ.  April 
1825  p.  273.  Sammlg.  a.  A.  B.  XXXIII.  S.  281. 
Gittmann,  in  Hufeland  Journ.  1826.  Bd.  LXII.  St.  1. 
S.  62. 

E.  C.  Wicke,  in  Horn’s  Archiv  1830.  Marz  u.  April. 

S.  189. 

F.  L.  Meissner,  in  Siebolds  Journ.  f.  Geburtsh.  1830. 

Bd.  IX.  S.  604. 


29 


Dufosse,  Tr.  de  la  Choree.  Paris  1836. 

Stiebel,  in  Caspers  Wochenschr.  1837.  N.  1.  Schmidls 
Jahrb.  Bd.  XVIII.  S.  292. 

R.  Froriep,  in  Frorieps  Notizen  839.  N.  224.  Schmidts 
Jahrb.  Bd.  XXIV.  S.  182. 

Cohen,  in  Canstatts  Jahrb.  f.  1840.  Kinderkrankh.  S.  22. 
Bartels,  im  encyclop.  Worterbuch  d.  med.  Wissenschaften. 
Berlin  1831.  Bd.  VII. 

Just.  Kerner,  in  med.  Convers.-Bl.  1831.  N.  43. 

alter.  Berlin  1832. 

Tischendorf,  in  Clarus  u.  Rad.  Beitr.  B.  1.  Seite  355. 
Rufsz,  in  Archiv.  gen.  1834.  Fevr.  Schmidt’s  Jahrbuch. 

Constant,  im  Bull.  de  Therap.  1835.  Juin. 

Berge  und  Monneret,  Compend.  de  med.  1838.  T.  11, 
S.  286. 

Copland,  encyclop  Wort.  Bd.  II.  S.  170. 

Blache,  im  Dict.  de  med.  2.  Edit. 

VITA. 


Philibertus  Franciscus  Ludovicus  Dettmann,  confessioni 
evangelicae  addictus,  die  XXII  mens,  sextilis  a.  MDCCCXXIII, 
patre  Francisco  Guilelmo,  actuario  regio,  matre  Mathilda 
e gente  Grun,  quos  Deus  0.  M.  mihi  servavit,  Mehlaukenae, 
oppidulo  Borussiae  orientalis,  natus  sum.  Primis  litterarum 
elementis  imbutus  gymnasium  Tilsense  adii,  quod  tunc  tem- 
poris directore  Cei.  Coerber  floruit,  ubi  me  erudiverunt 
prof.  Lentz,  Heidenreich,  Schneider,  Wichert, 
Clemens,  Zeyfs,  Gisevius,  Kessler,  quibus  omnibus 
pro  multis  de  me  meritis  summas  ago  gratias. 

Anno  MDCCCXLIII  in  numerum  civium  academiae  almae 
Albertinae  a prof.  111.  Neumann  t.  t.  prorectore  magnifico 
receptus,  ab  111.  Seerig  t.  t.  decano  spectabili  inscriptus 
sum  in  medicorum  album.  Per  septem  semestria  his  lectio- 
nibus affui: 

Docuerunt  me  logicen  111.  Taute;  philosophiam  natura- 
lem et  psychologiam  111.  Rosenkrantz;  physiologiam  111. 
Burdach  sen. ; osteologiam  et  syndesmologiam  Cei.  Burow; 
zoologiam,  splanchnologiam,  angiologiam  111.  Rathke;  bo- 
tanicen  et  generalem  et  specialem  III.  Meyer;  myologiam 
et  neurologiam  et  artem  cadaverum  rite  secandorum  111.  Bur- 
dach jun.;  chemiam  experimentalem  et  zoochemiam  et  phy- 
tochemiam  111.  Dulk;  physicen  experimentalem  et  organorum 
sensuum  111.  Moser;  methodologiam  et  nosologiam  111.  Sachs; 

pathologiam  et  therapiam  generalem  et  artem  formulas  medi- 
cas concinnandi  et  materiam  medicam  111.  Crus  e;  chirur- 
giam , ophthalmologiam  atque  artem  fascias  rite  imponendi 
111.  Seerig;  artem  obstetriciam  et  theoreticam  et  practicara 
111.  Hayn.  Praeterea  interfui  excursionibus  botanicis  duce 
111.  Meyer,  chemicis  repetitoriis  duce  111.  Dulk;  clinicum 
medicum  duce  111.  Sachs;  policlinicum  medicum  duce  111. 
Hirsch;  clinicum  et  policlinicum  chirurgicum  duce  111.  See- 
rig per  tria  semestria,  obstetricium  duce  111.  Hayn  per  duo 
semestria  frequentavi  tam  auscultando  quam  practicando. 

Anni  MDCCCXLVII  mense  Aprili  universitatem  litterarum 
Fridericam  Guilelmam  Berolinensem  adii  ibique  ab  prof.  111. 
Boeckh  h.  t.  rectore  magnifico  in  civium  Academiae  nume- 
rum receptus,  ab  prof.  111.  Mu el  1 er  h.  t.  decano  spectabili 
in  album  medicorum  inscriptus  sum.  Per  semestre  ibidem 
his  interfui  scholis  clinicis  chirurgicis  et  ophthalmiatricis  111. 
Dieffenbach  et  111.  Juengken;  policlinico  medico  111. 
Romberg;  clinico  medico  Cei.  Wolff  aegrotorum  curatio- 
nem suscipiens. 

Quibus  omnibus  praeceptoribus,  optime  de  me  meritis 
gratias  quam  maximas  ago  nec  unquam  habere  desinam. 

Jam  vero  tentaminibus,  tam  philosophico  quam  medico 
atque  examine  rigoroso,  rite  absolutis,  spero  fore  ut  hac 
dissertatione  et  thesibus  adjunctis  palam  defensis  summi  in 
medicina  et  chirurgia  honores  mihi  deferantur. 


THESES. 


1.  Unica  methodus,  qua  hydrocele  radicitus  sana- 
tur, incisio  est. 

2.  Mammae  carcinoma  semper  exigit  exstirpationem. 

3.  Tuberculosis  et  Scrophulosis  iidem  sunt  morbi. 

4.  Certissimum  antisyphiliticum  Mercurius  est. 


